Jesper Petersen (S), 2026-01-22:
Tak for det.
Der er en dejlig form for deja-vu over det her forslag fra Liberal Alliance, som jo har en meget ideologisk, skråsikker og, synes jeg også, lidt enøjet måde at gå til emnet om atomkraft på.
Men det er selvfølgelig helt legitimt at fremsætte sit forslag og gentage sin position også i den her folketingssamling, og så tager vi debatten her i Folketinget.
Først synes jeg, det skal slås fast igen, at den danske energiplanlægning jo har været en succeshistorie.
Den har gennem årtier sikret danskerne en høj forsyningssikkerhed.
Samtidig har vi udbygget kraftigt med vindmøller og solceller.
Vi er på vej til at nå vores klimamål.
Mere end 80 pct. af danskernes strøm, hvis ikke det var næsten 90 pct., kom i 2024 fra grønne kilder.
Omstillingen fra fossil energi til vedvarende energi har også givet lavere priser, end hvis vi havde udbygget med fossile kilder.
Vi har opbygget en førerposition på især vindkraftområdet.
Andre lande udbygger også vedvarende energi; det er måske i lidt mindre omfang, men det er også den vej, andre arbejder på at gå.
Og som ministeren nævnte, blev 2025 det første år, hvor brugen af grøn vedvarende energi overhalede brugen af fossile brændstoffer i Europa.
Det synes jeg virkelig er glædeligt.
Der er så andre lande i Europa, der på forskellig vis og lidt til og fra har satset på atomkraft, og nogle lande gør det jo stadig og ønsker at udbygge det yderligere.
Det sker bl.a. i Storbritannien, Finland og Sverige.
Andre lande har valgt at udfase det.
Hvert land har sine forudsætninger, sine behov og sine erfaringer, og det er fuldstændig i orden med os, og vi anser også det, at atomkraft findes i Europa, som en væsentlig del af den europæiske energiforsyning.
Men det ærgrer mig, at forskellige partier i Danmark giver indtryk af, at atomkraft er en aktuel, hurtig og gunstig vej for Danmark.
Liberal Alliance vil tilmed standse de udbygninger af havvindmøller, et flertal har aftalt, for måske engang i 2040 at få etableret nogle a-kraftværker med 2½ gange så lille effekt som det, der er stillet i udsigt med havvindmøllerne, og altså med meget stor usikkerhed om, hvorvidt det overhovedet kan lade sig gøre.
Dansk Folkeparti har endda foreslået at købe et udtjent atomkraftværk i Tyskland og giver danskerne indtryk af, at det er en reel vej at gå for dansk elforsyning.
De har ikke valgt at være til stede i salen i dag, men jeg synes alligevel, det skal nævnes.
Jeg tror, man i Tyskland ryster på hovedet over det, og det er en afsporing af diskussionen.
Hverken danskerne, klimaet eller vores sikkerhed og uafhængighed kan bruge til noget, at man opstiller den slags luftkasteller og afsporer debatten om vores energipolitik.
Så langt, så godt.
Men energipolitik handler jo også om at se fremad, og jeg synes, vi skal være åbne for nye muligheder og nye teknologier, der på lang sigt kan vise sig at kunne noget andet end det, der er tilgængeligt i dag.
Der er en spændende teknologisk udvikling i gang inden for små modulære reaktorer.
Det er teknologier, som adskiller sig markant fra den atomkraft, vi historisk har kendt, og dem skal vi forholde os åbne over for.
Også i Danmark har vi virksomheder, der har stort potentiale på området.
Hvis det, de arbejder på, rent teknologisk og skaleringsmæssigt kan lykkes, og til en pris, der er attraktiv, så er det virkelig interessant.
Jeg støtter, at der kan forskes og gives støtte til at arbejde på de her kernekraftteknologier.
Spørgsmålet er ikke, om teknologien eksisterer, men hvordan og om den realistisk kan udvikles og i sidste ende bidrage til det danske energisystem.
Den er stadig ny, og der er behov for et langt bedre faktuelt overblik og for fortsat udvikling.
Kan man levere stabil energi til konkurrencedygtige priser?
Hvilke statslige opgaver, omkostninger og administrative medarbejdere vil følge med?
Giver det overhovedet mening at indføre i Danmark med et energisystem, hvor sol og vind allerede udgør rygraden, og hvor der er alternativer til spidsbelastningsperioderne?
Det kan være, men vi ved det ikke endnu.
Det er nogle af de spørgsmål, regeringen ønsker at få belyst igennem en grundig analyse, og kommissoriet for den analyse er offentliggjort nu.
Den vil give os alle sammen et fælles og bedre vidensgrundlag for den danske debat om atomkraft.
Hvordan kan vi få en energiforsyning uafhængig af slyngelstater?
Hvordan kan vi få en stabil energiforsyning, som faciliterer vækst, giver billig strøm i stikkontakterne og sikrer, at energien er grøn og ikke har en negativ klima- og miljøpåvirkning?
Også jeg er teknologioptimist, og Socialdemokratiet har altid ønsket at bruge den teknologiske udvikling til gavn for almindelige mennesker, vores velstand, vores sikkerhed og vores beskæftigelse, og det er også et godt udgangspunkt for tilgangen til de muligheder, der kan ligge forude.
Hvis det skulle vise sig, at de nye SMR-reaktorer kan være med til at fremme de mål, som vi har på energiområdet, så er det som et supplement til det, vi kender, altså vind og sol.
Jeg ser frem til at læse regeringens analyse og til den videre diskussion om et meget vigtigt og spændende emne.
Jeg vil faktisk håbe på, at det er der, vi ender, men for nuværende kan Socialdemokratiet ikke støtte det her beslutningsforslag.